Broj: 711-I-1855-P-70/19-07-11

Zagreb, 12. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Tomislava Dereša, zamjenika općinskog načelnika Općine Nova Bukovica,** na 62. sjednici, održanoj 12. rujna 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Nova Bukovica i obavljanjem poslova upravljanja obrtom TEMPUS obrt za usluge, u vlasništvu dužnosnika, u razdoblju od 21. ožujka 2018.g. do 26. prosinca 2018.g., dužnosnik Tomislav Dereš počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Tomislavu Derešu izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 45. sjednici, održanoj 5. travnja 2019.g., pokrenulo postupak za odlučivanje o sukobu interesa protiv dužnosnika Tomislava Dereša, zamjenika općinskog načelnika Općine Nova Bukovica, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja obrtom TEMPUS obrt za usluge u vlasništvu dužnosnika, u razdoblju od 21. ožujka 2018.g. do 8. siječnja 2019.g.

Dužnosnik se na Odluku o pokretanju postupka očitovao pisanim očitovanjem koje je zaprimljeno u pošti Povjerenstva 29. travnja 2019.g., pod brojem: 711-U-1820-P-70/19-06-2. U očitovanju dužnosnik u bitnom navodi kako je obrt Tempus bio u njegovom vlasništvu te da je sa radom započeo 21. ožujka 2018.g., a prestao 26. prosinca 2018.g. Dužnosnik navodi kako je po otvaranju obrta dostavio Povjerenstvu izvješće o imovinskom stanju dužnosnika u kojem je naznačeno otvaranje obrta Tempus. Dužnosnik je pretražujući web stranice Povjerenstva uvidio da bi sukladno ZSSI-u za svoj obrt morao imati zaposlenog poslovođu. Navodi kako propust koji je počinio nije bio iz namjere, već nedovoljne informiranosti i zbog pogrešnog savjeta kojeg je dobio. Odmah po spoznaji propusta reagirao je pa je elektroničkim putem, s obzirom da se nalazio u inozemstvu, pokrenuo postupak za zatvaranje obrta, obzirom da bi poslovođa morao biti zaposlen, a prihodi jednog takvog malog obrta ne bi mogli pokriti niti osnovne troškove. Obrt je odjavljen te je isto dostavljeno u novom izvješću o imovinskom stanju dužnosnika 28. prosinca 2017.g.

Dužnosnik ističe kako obrt nikada nije stupao u poslovne odnose sa tijelom u kojem obnaša dužnost, nije stupao u nikakve odnose niti sa izvanproračunskim korisnicima tijela u kojem obnaša dužnost, nije obavljao poslove na teritoriju lokalne jedinice u kojoj je dužnosnik te nije poslovao sa pravnim i fizičkim osobama sa područja jedinice na kojoj je dužnosnik. Dužnosnik također navodi kako niti u jednom trenutku, dok je postojao obrt, nije dolazilo do situacije u kojima on kao pojedinac koji obavlja određenu javnu funkciju ili djelatnost dolazi u priliku da svojom odlukom ili drugim djelovanjem pogoduje sebi ili sebi bliskim osobama, društvenim skupinama i organizacijama, a nauštrb interesa javnosti.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je da dužnosnik Tomislav Dereš dužnost zamjenika općinskog načelnika Općine Nova Bukovica obnaša od 26. svibnja 2017.g. Stoga je i Tomislav Dereš, povodom obnašanja dužnost zamjenika općinskog načelnika Općine Nova Bukovica, obvezan postupati sukladno odredbama ZSSI-a.

Dužnosnik Tomislav Dereš je dana 28. prosinca 2018.g. podnio Izvješće o imovinskom stanju dužnosnika povodom Promjene. Uvidom u dostavljeno Izvješće, Povjerenstvo je utvrdilo kako je dužnosnik pod rubrikom „Podaci o drugim poslovima dužnosnika tijekom obnašanja mandata“ naveo kako je od 21. ožujka 2018.g. do 21. prosinca 2018.g. bio vlasnik obrta TEMPUS obrt za usluge. Kao OIB za navedeni subjekt upisan je dužnosnikov OIB. Uvidom u ranije dostavljena izvješća o imovinskom stanju dužnosnika, utvrđeno je kako je dužnosnik navedeni podatak prvi put Povjerenstvu prijavio 21. ožujka 2018.g.

Uvidom u Obrtni registar utvrđeno je da je pod MBO: 97846651 upisan obrt TEMPUS, obrt za usluge, vl. Tomislav Dereš, Nova Bukovica te da je obrt odjavljen. Pod podacima o upisima u Obrtni registar navedeno je kako je 21. ožujka 2018.g. upisan novi obrt i početak obavljanja obrta, dok je kao datum prestanka obrta upisan 26. prosinac 2018.g. Dana 8. siječnja 2019.g. upisana je odjava obrta. Za obrt TEMPUS u vlasništvu dužnosnika Tomislava Dereša, u Obrtnom registru upisan je podatak da je pretežita djelatnost obrta uslužne djelatnosti uređenja i održavanja krajolika. U podacima upisanim u izvatku iz obrtnog registra nije navedeno da bi navedeni obrt imao drugu osobu zaposlenu radi obavljanja funkcije poslovođe. Obrtni registar je, sukladno članku 13. stavku 1. Zakona o obrtu, javna knjiga te se podaci upisani u istom registru smatraju točnim i istinitim.

Uvidom u podatke ISPU sustava Porezne uprave utvrđeno je da je dužnosnik tijekom 2018. i u 2019.g.ostvarivao dohodak samo u Općini Nova Bukovica.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člancima 22. i 23. Zakona o obrtu („Narodne novine“, broj 143/13.) propisano je da se obrt može obavljati u više izdvojenih pogona koji moraju udovoljavati uvjetima iz članka 11. toga Zakona. Pod izdvojenim pogonom podrazumijeva se jedan ili više međusobno odvojenih prostora u kojima se obavlja obrt ili koji služi za obavljanje obrta, a nalazi se izvan sjedišta obrta. U svakom izdvojenom pogonu obrtnik koji obavlja slobodni obrt dužan je imenovati poslovođu koji mora ispunjavati uvjete iz članka 8. stavka 1. točke 1. i članka 9. stavka 2. toga Zakona.

Člankom 28. stavkom 1. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom, odnosno upravljanje obrtom predstavlja obavljanje poslova upravljanja u poslovnom subjektu pa bi upravljanje obrtom uz istovremeno obnašanje dužnosti zamjenika gradonačelnika predstavljalo povredu članka 14. stavka 1. ZSSI-a.

Uvidom u gore navedene podatke i dokumentaciju, kao i očitovanje samog dužnosnika, utvrđeno je kako je dužnosnik Tomislav Dereš istovremeno uz obnašanje dužnosti zamjenika općinskog načelnika Općine Nova Bukovica obavljao i poslove upravljanja obrtom TEMPUS obrt za usluge, u vlasništvu dužnosnika, i to u razdoblju od 21. ožujka 2018.g. do 26. prosinca 2018.g., u kojem razdoblju je time počinio povredu članka 14. stavka 1. ZSSI-a.

U odnosu na navode dužnosnika, Povjerenstvo ističe kako isti ne isključuju dužnosnikovu odgovornost za utvrđeno povredu ZSSI-a međutim iste je Povjerenstvo uzelo u obzir prilikom razmatranja sankcije za utvrđenu povredu.

Člankom 42. ZSSI-a propisane su sankcije koje se mogu izreći za pojedine povrede odredbi navedenog Zakona.

Člankom 43. ZSSI-a propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

S obzirom na relativno kratko razdoblje postojanja obrta te s obzirom na činjenicu da je dužnosnik u međuvremenu zatvorio obrt, čime je prestao biti u povredi odredbe ZSSI-a, kao i da nije bilo poslovnih odnosa između predmetnog obrta i tijela u kojem dužnosnik obnaša dužnost, Povjerenstvo smatra da je za utvrđenu povredu primjereno izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Tomislav Dereš, elektroničkom dostavom
2. Objava na internetskoj stranici Povjerenstva
3. Pismohrana